
Vállalkozások fejlesztésének lehetőségei nem pénzügyi eszközökkel

A dolgozatomban a hazai kis-és középvállalkozások fejlesztésének lehetőségeit vizsgálom, különös tekintettel a nem pénzügyi eszközökre. Véleményem szerint a vállalkozások fejlesztése, támogatása az ország gazdaságpolitikájának kiemelt feladata kell hogy legyen, hiszen a KKV-k a gazdaság legfőbb mozgatórugói. Jelentőségük a foglalkoztatás és a hozzáadott érték szempontjából egyaránt kiemelkedő.
 
A téma aktualitása egyértelmű, tekintettel arra, hogy a pénzügyi-gazdasági válság miatt meggyengült kisvállalatoknak égető szüksége van a támogatásra. Annak érdekében, hogy a segítség eredményes legyen, a vállalatok vezetőinek fel kell ismernie, hogy a pénzügyi eszközök alkalmazása önmagában már nem elegendő. A válság hatására megváltozott a gazdasági környezet, felgyorsultak a gazdasági folyamatok, amelyhez a kevés tőkével rendelkező kis- és középvállalkozások nem, vagy nagyon kis hányadban tudtak alkalmazkodni. Ahhoz, hogy a kisvállalatok képesek legyenek kilábalni a jelenlegi helyzetükből, fontos hogy hosszú távú stratégiával rendelkezzenek, illetve képesek legyenek ezeket operatív szintre - a mindennapi üzletmenet szintjére- átültetni. Mindezek megvalósításában fontos szerepet töltenek be a nem pénzügyi eszközök.
 
Munkámban bemutatom, hogy a nem pénzügyi eszközök alkalmazásával milyen lehetőség nyílik a KKV-k fejlesztésére. Ennek érdekében a szakirodalmi feldolgozás során a vállalkozásfejlesztés fogalmának, szerepének ismertetése mellett célom a nem pénzügyi eszközök jelentőségének bemutatása. A fentiek mellett továbbá célom, hogy átfogó képet adjak a KKV-k jelentőségéről, és feltárjam legfőbb problémáikat.
 
A primer kutatásomat a hazai kis-és középvállalkozások körében végeztem el. A kérdőíves felmérésem során célom az volt, hogy információt szerezzek a hazai KKV szektort célzó vállalkozásfejlesztési szolgáltatások szerepéről, ismertségéről.
 
Kutatásom eredményeképpen javaslatot teszek a kis- és középvállalkozások számára - hatékonyságuk növelése érdekében- a nem pénzügyi eszközök alkalmazásának lehetőségeire, és módjára.



